‘ไชย’พึ่งตัวแทนโต40%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ไทยประกันชีวิตล่าเบี้ยหมื่นล้าน เล็งยกชั้นเป็นที่ปรึกษาการเงิน
โพสต์ทูเดย์ — ไทยประกันชีวิตยึดช่องทางตัวแทน 5 หมื่นคน ดันเบี้ยไทยประกันชีวิตโต 40% ยอดขายหมื่นล้านบาท
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทตั้งเป้าทำเบี้ยประกันรับปีแรกในปีนี้ให้ได้ 1 หมื่นล้านบาท หรือเติบโต 40% เมื่อเทียบกับที่ผ่านมา และมีเบี้ยประกันรับรวม 4.5 หมื่นล้านบาท โดยยังคงเน้นจุดแข็งด้านช่องทางขายผ่านตัวแทนที่มีอยู่ 5 หมื่นคนเป็นหลัก แม้ปัจจุบันธุรกิจประกันชีวิตจะอยู่ในภาวะที่แข่งขันรุนแรง จากช่องทางขายใหม่ๆ ไม่ว่าจะเป็นช่องทางธนาคารพาณิชย์ หรือแบงก์แอสชัวรันส์ หรือช่องทางโทรศัพท์หรือเทเลเซลส์ก็ตาม
“ต่อไปตัวแทนต้องเป็นมากกว่าตัวแทนประกันชีวิตทั่วๆ ไป ต้องสร้างตัวเองให้เป็นที่ปรึกษาทางการเงินที่รู้รอบและรอบรู้ ต้องพัฒนาตัวเองอย่างต่อเนื่อง เพราะปัจจุบันทุกสิ่งเกิดการเปลี่ยนแปลงไปอย่างมาก รวมถึงพฤติกรรมของผู้บริโภคก็เปลี่ยนแปลงไปมากเช่นเดียวกัน ตัวแทนประกันชีวิตจึงต้องเข้าใจในพฤติกรรมและความต้องการของลูกค้า โดยยึดลูกค้าเป็นศูนย์กลาง ในลักษณะ Customer Centric พร้อมทั้งนำเสนอผลิตภัณฑ์ที่ตรงใจ ให้ผลประโยชน์ความคุ้มครองตอบแทนสูงสุด” นายไชย กล่าว
อย่างไรก็ตาม ตลอดทั้งปีนี้ บริษัทได้เตรียมแคมเปญการแข่งขันทั้งระยะสั้นและระยะยาว เพื่อกระตุ้นยอดขายของตัวแทน รวมถึงสนับสนุนการจัดกิจกรรมลงในพื้นที่ครอบคลุมทุกจังหวัด เพื่อให้ทีมงานขายสามารถเข้าพบลูกค้าได้อย่างง่ายขึ้น ซึ่งตัวแทนก็จำเป็นต้องปรับตัวเพื่อให้สามารถแข่งขันได้ โดยเฉพาะการพัฒนาสู่การเป็นมืออาชีพ ทั้งด้านการพัฒนาความรู้และมีจริยธรรม
สำหรับลูกค้าเองก็ยังได้รับบริการที่เหนือและแตกต่างจากคู่แข่งด้วย เช่น บริการไทยประกันชีวิตฮอตไลน์ บริการเคลื่อนย้ายผู้ป่วยฉุกเฉินตลอด 24 ชั่วโมง ทุกที่ทั่วโลก ไทยประกันชีวิตแคร์เซ็นเตอร์ ศูนย์ดูแลสิทธิประโยชน์ลูกค้า และไทยประกันชีวิตอีซี่เพย์การชำระเบี้ยมากกว่า 10 ช่องทาง